|  |  |  |
| --- | --- | --- |
|  | MÁRIA LÉGIÓ **MAGYAR RÉGIÁJA**    87. szám 2016. június |  |

**Úrnapi virágszőnyeg**

****

[](https://www.google.hu/url?sa=i&rct=j&q=&esrc=s&source=images&cd=&cad=rja&uact=8&ved=&url=http://kdnp.hu/ezaz/szentlelek-eljovetelet-unnepeljuk-vasarnap&bvm=bv.122676328,d.d24&psig=AFQjCNHkxDumtS9o9JkEgJ0Q-vKHJ61gmg&ust=1464275172613922)**Pünkösd**

Pünkösd a Szentlélek eljövetelének az ünnepe. Gondoltunk e saját bérmálásunkra, amikor mi is megkaptunk a Szentlélek teljességét, mint ahogy ma az apostolok? Ők 3 éven keresztül együtt voltak Jézussal, de önmaguk erejéből, a Szentlélek segítsége nélkül, nem tudták volna hivatásukat teljesíteni.

Ahogy ők nem tudták, úgy mi sem tudjuk, pedig mennyien vannak, akik úgy gondolják, hogy mindent csak a maguk erejéből értek el és minden csak maguknak, az erőfeszítéseiknek köszönhető, és ha köszönetet kell mondaniuk, akkor csak saját maguknak mondhatnak, senki másnak. Pedig egyedül Istent illeti a köszönet és a hála, mert Ő az, aki megteremtett és elhalmozott minket talentumokkal. Nekünk már csak a kamatoztatás a hivatásunk és ebben segít a Szentlélek.

Az apostolok amikor a Szentlelket megkapták, félelemtől átjárt lélekkel, egy bezárt szobában voltak, de hogy már kimenjenek onnan, az a saját döntésük volt. A lélek nem lasszozta meg őket és nem húzta ki a szobán kívülre. Nekik kellett felállni a székről, oda menni az ajtóhoz, majd azt kinyitni és megszólalni. Vagyis bízni kellett az Istenben és egyfajta ráhagyatkozásra volt szükségük. Ezért a Szentlélek a bátorság és az erősség lelke.

Vajon én már kimentem-e ebből a lezárt szobából, vagy még mindig bent vagyok, valami csodára várva? A pünkösdi csoda már megtörtént. Most már nekem kell csodát tennem a Szentlélekkel! De nemcsak a rossz, a gonosz leküzdéséhez kell a bátorság lelke, hanem a jó megtételéhez is. Ahhoz hogy szépen és kedvesen beszéljek az emberekkel, még azzal is akire valamiért haragszom, vagy éppen ő rám stb. Az őstörténetben olvasunk a bábeli zűrzavarról, amikor egy tornyot akartak építeni, olyan magasat, hogy feljussanak az Istenekig, mert már ők is annak képzelték magukat. Ekkor az Isten összezavarta a nyelvüket, hogy ne értsék egymást és így szétszéledtek a világ minden tájára.

Pünkösdkor éppen az ellenkezője valósul meg. Összegyűjti az embereket és mindenki érti Pétert a jelenlévő emberek közül, akik a világ minden tájáról érkeztek. Ez a nyelv, amelyet mindenki megért a szeretet nyelve, mert egy mosolyt, vagy simogatást mindenki megért, éljen is a világ bármely részén. De csak annyira értem a másikat, amennyire szeretem őt és annyira értem meg a világot, amennyi szeretet lakozik bennem.

Hagyjuk, hogy a Szentlélek egységet teremtsen az Istennel bennünk, családunkban és környezetünkben, mert a Szentlélek az egység lelke is.

Korózs Péter atya, az Egri Curia lelkivezetője

Így fogalmazott Ferenc pápa pünkösdkor: „**Törekedjetek a megújulás egységére, mert az egység a Szentlélektől ered, és a Szentháromság egységéből születik. Törekedjetek az egységre!"**

**Az irgalmasság kulcsa: A szeretet**

Korózs Péter atya, az Egri Curia lelkivezetője

Az irgalmasság nem újkeletű kifejezés, nem a modern kor nyelvújításának alkotása, hanem már a kezdetektől, a bűn elkövetésétől létezik, mert azóta az Isten irgalmasságot gyakorol irántunk és azóta az irgalmasság ideje ez a világ.

Isten irgalmasságot gyakorol irántunk, más szóval megbocsát mindig újra és újra mind a mai napig.

De az emberek nem figyeltek Isten irgalmas szeretetére. Mindez megfigyelhető az ószövetségen keresztül is.

Ezért elküldte Fiát (Jézus Krisztust), hogy általa még közelebb kerüljön hozzánk emberekhez Isten irgalmassága. Az egész újszövetségi szentíráson ez az isteni irgalmasság és megbocsátás vonul végig.

"Legyetek tehát irgalmasok, amint Atyátok is irgalmas." (Lk.6,36) Itt Jézus visszautal arra az Atyai irgalomra, amit már a kezdetektől gyakorol. Majd folytatja "Ne mondjatok ítéletet senki fölött, s akkor fölöttetek sem ítélkeznek."(Lk.6,36-37a)

Az irgalmasság nagy ellensége az ítélkezés. Az ítélkezés Istennek egy kifejezett tulajdonsága, mert majd megítéltetünk életünk végén. Mégis mennyien a helyett, hogy irgalmasak lennének felebarátaik iránt - mivel ez a világ az irgalmasság ideje - ítélkeznek felettük. Mintha istent játszanának ezzel, mert neki ez egy kiváltsága.

Az irgalmatlan emberek ítéletet mondtak Jézus felett és keresztre feszítették.

Az emberiség még mindig nem értette meg, hogy mit jelent az, hogy „Irgalmasságot akarok, nem áldozatot.” (Mt 9,13)

Ezért, mintegy utolsó üzenetként Fausztina nővéren keresztül nyomatékosította az irgalmasság gyakorlását.

De sajnos sokan ma sem figyelnek rá! - Vajon miért?

Azért, mert az irgalmasság egyenesen arányos a megbocsátással. Sok embernek nem tudok megbocsátani, mert úgy érzem megbántott, vétett ellenem stb. és ha nem tudok megbocsátani neki, akkor irgalmas sem tudok hozzá lenni.

Miért nem tudok megbocsátani? Azért mert az pedig egyenesen arányos a szeretettel. A szeretet pedig mindennek a kulcskérdése. Sajnos sok ember van, akit nem szeretek vagy éppen csak egy kicsit.

Szent Pál csodálatos szeretet himnuszában írja: "Ha szeretet nincs bennem, mit sem érek."(1Kor 13,2) A szeretet életem mércéje, hogy mennyire tudtam szeretni felebarátaimat. "Ha szeretet nincs bennem, mit sem használ nekem." (1Kor 13,3) Egyedüli érték a szeretet és ez tesz értékessé mindent, amit végzünk, teszünk és mondunk. A szeretet aranyozza be életemet és az egész világot.

Az irgalmasság egyetemes érvényű! Mi vajon miért nem tudjuk mindenki felé érvényesíteni? Azért mert nem szeretünk mindenkit egyformán. Van, akit nagyon szeretünk, vannak akiket kevésbé, és sajnos olyanok is vannak - nem csekély létszámban -,akiket egyáltalán nem szeretünk. A szeretetünk mértéke az irgalmasságunk mércéje. Minél jobban szeretek valakit, annál jobban irgalmas is tudok lenni hozzá, de minél kisebb mértékben szeretem a másikat, annál kevésbé leszek hozzá irgalmas.

Ha egyedül szenvedsz az tragédia, ha együtt az irgalom már.

Szent Ágoston mondja: „ha pedig együtt érzünk a szenvedővel, ennek már irgalmasság a szokásos neve.”

Az irgalmasság arra figyelmeztet, hogy tekintsünk Jézusra, mert csak így lehetünk irgalmasok.

Amikor az ember feszült, nyugtalan, gondokkal küszködik, problémái vannak, vajon kitől várja a megnyugtató szavakat?

- Először a szülőktől, akik nevelték, akikben teljes mértékben megbízik, akikről tudja, hogy sohasem árulnák el, beszélnék ki titkait.

- Másodsorban egy jó barát jön szóba, akivel az élet folyamán összeismerkedett és talán együtt vészeltek át nehéz helyzeteket.

- harmadsorban fordulunk csak az egyház közösségéhez, pedig az igazi vigasztalást, minden problémára, a megoldást tudja nyújtani. Nem az első helyen kellene lennie annak a Jézusnak, aki általunk akar jelen lenni a világban, vigasztalni a szenvedőket, reményt adni a reményt vesztetteknek és irgalmasnak lenni minden emberhez? Vajon mit nem csinálunk jól? Nem ismerjük eléggé Jézust!

Az irgalmasság hassa át életünket, váljon életté!

El kell sajátítanunk Isten látásmódját, ami számunkra Jézus látásmódjában mutatkozik meg. Ismerjük meg Jézus Krisztust. Olvassuk gyakrabban a Szentírást, ahol az „Ő” szavát és tanítását megismerve általunk ölthet testet a világban, hogy „ahol gyűlölet van, oda szeretetet vigyek,...”(Szent Ferenc)

Ez a szeretet le tud hajolni minden emberi nyomorúsághoz, amiben érzi a másik, hogy ez nem megvetni, elítélni akarja, hanem segíteni, együtt érezni, felemelni. Ez a szeretet nem lenézni akarja a másikat, nem megalázni, hanem egyszerűen csak szeretni.

„Csak annyira vagyunk hiteles emberek, amennyire szeretünk.” (Borisz L. Pasternak) Az irgalom arcát mindig újra és újra fel kell fedeznünk és meg kell láttatnunk. Jézus Istent adta az embereknek és a lehetőséget, hogy Isten képmásaivá válhassunk.

**Hiteles keresztény: az, aki szavával és életével jeleníti meg Istent az emberek között!**

|  |
| --- |
|  |

 Úrnapi virágszőnyeg

**Álljon itt egy idézet a „sárga” könyvből, hogyan kell magunkat és mindenünket Istennek átadnunk és mindenkiért imádkoznunk?**

A tanítvány szava: Uram, minden a tiéd: a mennyben és a földön. Vágyva vágyom arra, hogy magamat önkéntes áldozati ajándékul neked fölajánljam, és mindörökre tiéd maradjak. Uram, szívemnek álnokság nélkül tiszta szándékával örökös szolgádnak kínálom föl magam, engedelmes szófogadásra és folytonos dicsőítő áldozatul.

Fogadj el engem drága testednek fölajánlása közben, amelyet ma a látha­tatlanul oltárodnál szolgáló angyalok jelenlétében áldozatként megtörök, hogy nekem és egész népednek üdvösségünkre legyen.

Uram, minden vétkemet és bűnömet, amelyet előtted és szent angyalaid előtt elkövettem attól fogva, hogy először vétkezni tudtam eddig az óráig fölajánlom neked kegyes oltárodnál, hogy mind fölgyújtsd és elégesd szere­tetednek tüzével, hogy eltörüld vétkeim minden szennyét és lelkiismeretemet minden bűntől megtisztítsd, hogy visszavégy engem kegyelmedbe, amelyet bűneimmel eljátszottam. Egészen bocsáss meg, és a békesség csókjára irgalmasan magadhoz ölelj.

Mi mást tehetek a bűneimmel, mint hogy alázatosan meggyónom és meg­siratom őket, és szüntelen kérem értük a te bocsánatodat?

Kérlek, hallgass meg kegyesen, mikor előtted állok Istenem.

Nagyon megutáltam minden bűnömet, sohasem akarom újra elkövetni őket, hanem bánkódom miattuk és fogok is bánkódni, amíg csak élek, készen arra, hogy vezekeljek, és tehetségem szerint elégtételt adjak.

Bocsásd meg Istenem, bocsásd meg nekem bűneimet a te szent nevedért. Vezesd üdvösségre lelkemet, amelyet drága véred árán váltottál meg.

Íme, irgalmasságodra bízom, kezedbe teszem magamat. Tégy velem jóvol­tod és nem az én gonosz hitványságom szerint.

Neked ajánlom azt is, ami jó van bennem, bármily kevéske és tökéletlen is, hogy még jobbá tedd és megszenteld, hogy kedved teljék benne, magad tet­széséhez igazítsd, és mindig a jobb felé vond, engem pedig rest és haszontalan kis embert boldog és dicséretes végre vezess.

Fölajánlom neked az istenfélő emberek minden jó igyekezetét is. Szüleim gondjait, barátaimét, nővéreimét és minden nekem kedves emberét, azokét is, akik velem vagy másokkal irántad való szeretetből jót tettek, vagy akik azt kérték, óhajtották, hogy értük, meg övéikért imádkozzam, vagy szentmisét mondjak, akár itt élnek még a földön, akár kimúltak már ebből a világból, hogy mindnyájan érezzék kegyelmed segítségét, vigasztalásod bátorítását, veszedelemtől oltalmat, büntetéstől szabadulást nyerjenek, és hogy minden rossztól megmenekedvén jókedvűen hálát adjanak neked.

Könyörgésemet és békeáldozatomat azokért is fölajánlom neked, akik en­gem valamiben megsértettek, megszomorítottak vagy gyaláztak, vagy nekem kárt, gondot okoztak.

Azokért is, akiket valaha én szomorítottam meg, akiket megzavartam, akiknek terhére voltam, akiket szóval vagy tettel, tudva vagy véletlen meg­botránkoztattam, hogy nekünk mindannyiunknak egyaránt bocsásd meg bűneinket és kölcsönös sértéseinket.

Végy el, Urunk, a mi szívünkből minden gyanakvást, méltatlankodást, ha­ragot és vetélkedést, mindazt, ami sérthetné a szeretetet, és a testvéri gyön­géd jóviszonyt megbonthatja.

Irgalmazz, irgalmazz, Uram, azoknak, akik irgalmasságodért fohászkodnak, add kegyelmedet a kegyelemre szorulóknak, add, hogy olyanok legyünk, hogy méltók lehessünk a kegyelmeddel való termékeny együttmunkálkodásra, és eljussunk az örök életre. Amen

*Sándor testvér*

**Esztergomba zarándokoltunk Mindszenty József hercegprímás sírjához /**ki csodálatos példáját adta annak,hogyan kell magunkat és mindenünket Istennek átadnunk és mindenkiért imádkoznunk, tennünk/

A Magyar Mária Légió 185. Régia találkozója számunkra azt hiszem, felejthetetlen marad.

A Régia ülés után Kati testvér felkért bennünket, –­ hogy aki tud – Esztergomba mennénk, Mindszenty József bíboros atya sírjához, halálának 41. évfordulójára emlékezve és abból az alkalomból**,** hogy 1946. május 5.-én a bíboros atya egy nagy engesztelő zarándoklatot vezetett Máriaremetére.

Többen autóval elindultunk a zarándoklatra, ahol szembesültünk sírjánál – letartoztatásáról, kínvallatásáról, börtönbüntetéséről, hazánkból való száműzetéséről – aki mindvégig csodálatos helytállással viselte el a testi-lelki szenvedéseket.

Egyházához, népéhez mindvégig hű maradt, megpróbáltatása nem megy feledésbe.

Jó érzés volt megtapasztalni, hogy Mindszenty bíboros atya személye a halála után negyven évvel is óriási érdeklődést kelt az emberekben. Sírjánál sok-sok koszorú, szalag, virág volt. Mi is elvittük neki a hála koszorúját, s imádkoztunk Béla atya vezetésével mielőbbi szentté avatásáért. Ehhez kértük az égiek segítségét, hogy mielőbb Egyházunk szentjei között tisztelhessük.

***Kértük, vigyázzon országunkra, segítsen a mostani nehéz időkben helytállnunk elveinkért.*** Köszönjük Kati testvérnek, ezt a felejthetetlen szervezést, s így mi is méltóan emlékeztünk meg nagy hitvallónkról, Mindszenty József hercegprímás, bíboros úrról.

*Krisztina testvér a ceglédberceli praesidiumból*

**Ferenc pápa: Nincs szent múlt nélkül és nincs bűnös jövő nélkül!**

Jézus színe előtt egyetlen bűnös sincs kizárva - egyetlen bűnös sincs kizárva! -, mert Isten gyógyító hatalma nem ismer olyan bajokat, amelyek nem lennének gyógyíthatók; és ennek bizalommal kell eltöltenie minket és meg kell nyitnia szívünket az Úr előtt, hogy jöjjön és gyógyítson meg minket. Azzal, hogy a bűnösöket asztalához hívja, meggyógyítja őket, és visszahelyezi őket abba a hivatásba, amelyet elveszettnek hittek, és amelyről a farizeusok megfeledkeztek: hivatalosak Isten lakomájára. Izajás próféciája szerint: "A Seregek Ura minden nemzetnek bőséges lakomát rendez e hegyen. Lakomát, ahol lesz finom bor, zsíros, legjava falat, és erős színbor. Azon a napon majd így beszélnek: íme, a mi Istenünk! Benne remélünk, hogy megszabadít minket. Ő az Úr, s mi benne bíztunk. Örüljünk és ujjongjunk segítségén!" (Iz 25,6.9).

Míg a farizeusok a meghívottakban csak bűnösöket látnak, és visszautasítják, hogy egy asztalhoz üljenek velük, Jézus épp ellenkezőleg cselekszik, és emlékezteti őket, hogy ők is Isten asztaltársai. Ily módon asztalhoz ülni Jézussal egyet jelent azzal, hogy ő átalakít és megment minket. A keresztény közösségben Jézus asztala kettős: az ige asztala és az eucharisztia asztala (vö. Dei Verbum, 21). Ezek azok a gyógyszerek, amelyekkel az isteni orvos gyógyít és táplál minket. Az elsővel - az igével - feltárja magát, és baráti párbeszédre hív minket. Jézus nem félt attól, hogy beszédbe elegyedjen a bűnösökkel, a vámosokkal, az utcanőkkel. .. Nem, ó nem félt: mindenkit szeretett! Igéje átjár minket, és mintegy műtőkésként mélyünkig hatol, hogy meg szabadítson a rossztól, mely befészkelte magát életünkbe. Olykor ez az ige fájdalmas, mert kimetszi képmutatásunkat, leleplezi hamis magyarázkodásainkat, felszínre hozza titkolt valóságunkat; ugyanakkor meg is világít és megtisztít, erőt és reményt önt belénk, értékes erősítőszer hívő utunkon. Az eucharisztia pedig magának Jézusnak életével táplál minket, és rendkívül hatékony gyógyírként titokzatos módon állandóan megújítja keresztségünk kegyelmét. Amikor szentáldozáshoz járulunk, Jézus testét és vérét vesszük magunkhoz, ugyanakkor azzal, hogy hozzánk jön, maga Jézus az, aki egyesít minket az ő testéve!! ...

Kedves testvéreim! Mindannyian meghívást kaptunk az Úr asztalához. Fogadjuk el a meghívást, hogy vele és tanítványaival egy asztalhoz üljünk! Tanuljunk meg irgalommal tekinteni rájuk, és mindegyikükben asztaltársunkat lássuk! Mindannyian tanítványok vagyunk, akik rászorulunk arra, hogy megtapasztaljuk és átéljük Jézus vigasztaló szavát.

**Mindannyiunknak szüksége van arra, hogy Isten irgalmasságából táplálkozzon, mert ebből a forrásból fakad üdvösségünk. Köszönöm!**

**Érdekességek a Szent Benedek-medálról**

A Szent Benedek-medált nagy erővel ruházzák fel; különösképp a gyógyulást és megkötözöttségekből való szabadulást keresők folyamodnak hozzá.

A Szent Benedek-medál ereje kizárólag Jézus Krisztusnak tulajdonítható, vagy Szent Benedek közbenjárásának, az egyházi áldásnak, a kérő személy hitének – semmi esetre sem a medál szépségének, vagy a rávésett ima szavainak. Nem babonaságból használják, hanem hitből – hasonlatosan az evangéliumi asszonyhoz, aki hitt benne, ha csupán megérinti Jézus ruhája szegélyét, meggyógyul (Mt 9,20); vagy hasonlóan azokhoz, akik hittek benne, ha Pál kendőit és kötényeit a betegekre helyezik, azok meggyógyulnak betegségeikből, és a gonosz lelkek elhagyják őket (ApCsel 19,12).

**[](http://www.magyarkurir.hu/img.php?id=69357&img=o_monkrock.jpg)**A Szent Benedek-medál mindkét oldalán ábrázolásokat és különös betűket láthatunk. Az előoldal a szentet ábrázolja, amint jobb kezében a keresztet tartja, bal kezében nyitott könyv van: a Szentírás által ihletett Regula (szerzetesi szabályzat). Az ő jobbján egy serleg (méregpohár) látható, amelyből egy vipera kúszik ki, miután keresztet vetett rá. A balján egy holló készül elrepülni a mérgezett kenyérrel.

Szent Benedek alakjának két oldalán ez olvasható: *CRUX SANCTI PATRIS BENEDICTI* – azaz: „Szent Benedek atyánk keresztje”. A körülötte futó latin szöveg: „Eius in obitu nostro praesentia muniamur!” magyarul így hangzik: „Erősítsen meg minket jelenléte halálunk óráján!” – hiszen Benedek, Szent Józsefhez hasonlóan a jó halál patrónusa.

Benedek lába alatt az *ex SM Casino MDCCCLXX* betűket láthatjuk, vagyis: „Monte Cassino szent hegyéről, 1880” – ami arra emlékeztet, hogy a medált Benedek születése 1400. évfordulóján verték. Ez a Benedek-medálnak az egész világon leginkább elterjedt változata.

A medál jelképrendszerének megértéséhez ismernünk kell Szent Benedek életét: abban az időben, mikor remeteként élt egy Subiaco melletti barlangban, egy közeli közösség, melynek meghalt a rendfőnöke, megkérte, hogy vegye át a vezetésüket. Egyeseknek viszont nem tetszett az az aszkézissel és vezekléssel teli élet, amelyet Benedek megkövetelt, és megkísérelték megölni: Vicovaróban mérgezett bort és kenyeret kínáltak neki. Szent Benedek a kereszt jelével áldotta meg a feléje nyújtott méregpoharat, mire az szétpattant, egy holló pedig elrepült a kenyérrel. Benedek elhagyta őket, visszatért a barlangjába, és mivel sokan gyűltek köré, akik követni akarták őt, idővel megalapította a rendet, amely a nevét viseli. 529-ben létrehozta a rend legfontosabb anyaházát Monte Cassino hegyén, Itáliában.

A medál hátoldala, az úgynevezett Benedek-pajzs egy keresztet ábrázol a szent kereszt iránti tiszteletére emlékeztetve; a kereszt fölött a *Pax* (béke) szó olvasható; mellette és körben iniciálék (szavak kezdőbetűi), melyek feloldása egy imádság szövegét adja.

Magának a [medálnak](http://lexikon.katolikus.hu/K/kegy%C3%A9rem.html)nincs csodatévő ereje; hanem látható jele a hívő ember Krisztusban való hitének és Szent Benedek iránti tiszteletének. Mivel a rajta olvasható szöveg egy, a Sátánt elűző imádság, alkalmas arra, hogy általa Isten áldását és védelmét kérjük a nagy szent közbenjárása révén, emellett pedig emlékeztet minket arra is, hogy keresztségünk által ellene mondtunk minden gonosznak.

**[](http://www.magyarkurir.hu/img.php?id=69357&img=o_benemed.jpg)**

*A kereszt szárai között lévő négy mezőben (a kereszt szárainak találkozásánál) a következő betűk állnak:*  
C. S. P. B. (Crux Sancti Patris Benedicti) – Szent Benedek atya (atyánk) keresztje

*A kereszt függőleges szárán felülről lefelé:*  
C. S. S. M. L. (Crux Sacra Sit Mihi Lux) – A Szent Kereszt legyen az én fényem (világosságom)

*A kereszt vízszintes szárán balról jobb felé olvasva:*  
N. D. S. M. D. (Non Draco Sit Mihi Dux) – Ne a gonosz legyen az én uram (Ne a sárkány legyen az én vezérem)

*A Benedek-pajzson jobbról körben:*  
V. R. S. (Vade Retro Satana!) – Távozz tőlem, sátán!

N. S. M. V. (Nunquam Suade Mihi Vana) – Nem fogsz soha meggyőzni hiábavalóságokkal (Soha ne kísérts hiábavaló dolgokkal)

S. M. Q. L. (Sunt Mala Quae Libas) – Amit nekem mutatsz, az rossz (Rossz, amivel kínálsz)

I. V. B. (Ipse Venena Bibas) – Te magad idd meg a mérged

*A kereszt felett:*   
PAX – Béke (A Benedek-rendiek köszöntése és mottója). A bencés PAX felirat eredetileg egy Krisztus-monogram: XP volt, a Christos név kezdőbetűi.

***A medál imájának régi magyar formája:***

„A Szent Kereszt legyen fényem,  
ne az ördög a vezérem!   
Gonosz szellem, hordd el magad,   
ne tukmáld rám hívságodat!  
Elém ne tedd étkedet,   
magad idd meg mérgedet!”

*Forrás és fotó: Aleteia.org; Magyar katolikus lexikon*



**A két legszentebb szív ünnepe június elején van,**

**ne felejtkezzünk meg róluk!**

**A Szentolvasó - 1.rész**

Montforti Grignon Szent Lajosnak már több kiváló művéről esett szó újságunk hasábjain, de kevesen tudjuk, hogy szentünk egy remek értekezést írt a rózsafüzérről is, amelynek nagy terjesztője volt egész papi működése során. E ma már kevéssé ismert írásából szeretnénk szemelvényeket közreadni mindannyiunk épülésére, s a szentolvasó végzésének megkönnyítésére, kedvcsinálónak is.

Íme:

Kedves olvasóm! – írja Montforti Grignon Szent Lajos. Ha gyakorlod ezt az ájtatosságot, s prédikálsz róla, akkor nem a könyvekből, de saját tapasztalatodból győződhetsz meg a szentolvasó csodáiról. Örömmel látod majd azon ígéretek valóra váltását, melyeket Szűz Mária Szent Domonkosnak és Boldog Alánnak tett, és tesz mindazoknak, akik terjesztik ezt az oly kedves ájtatosságot, ami a népet megtanítja Szent Fia erényeire, az elmélkedő imára, Krisztus követésére, a szentségekhez való gyakori járulásra és mindenfajta jótétemény keresztül vitelére. A rózsafüzér kétféle imamódot foglal magába: a szóbeli és az elmélkedő imát. Szent Domonkos Jézus és Mária életét tizenöt tized köré csoportosította, hogy mintegy – képekben – szemléljük erényeiket és életük jelentősebb eseményeit. A szentolvasó titkai, élet alakításunk zsinórmértéke lehet. Fáklyák, hogy megvilágítsák lépteinket. Sőt több ez a titoksorozat: (határozott számú) gyújtótükör, melyek Jézus és Mária egyéniségét tükrözve, képesek szeretetük forró tüzével szívünket felgyullasztani. A szentolvasó nem a Miatyánkok és Üdvözlégyek élettelen szövedéke, hanem Jézus és Mária életének, szenvedésének, halálának és megdicsőülésének felelevenítése, a két legszentebb élet titkainak kimeríthetetlen kincsestára. Ez az imádság a fentieken kívül oly sok és nagy búcsút eredményezhet – melyek sajnos a nép számára sokszor ismeretlenek maradnak -, mert ezen ájtatosság prédikátorai csak ritkán beszélnek róla és megelégszenek azzal, hogy nagyhangú rózsafüzérbeszédet vágjanak ki, ami talán csodálatot ébreszt ugyan, de nem ad mélyreható (indíttatást és) tanítást.

Ma csak olyan külsőséges dolgokat látunk szívesen, melyek könnyen forrásba hozzák érzelemvilágunkat. De mondjátok, van-e fennköltebb gondolatokat fakasztó és mélyebben megrázó bármi is, mint Üdvözítőnk csodálatos története? A rózsafüzér elmélkedő képei a Megtestesüléstől a Kereszthalálon át a Megdicsőülésig oly szemléletes, megérintő és változatos módon irányítják gondolatainkat, hogy ki kell zárnunk minden szórakozottságot! A tudósok megtalálják ebben az imamódban a legmélyebb tartalmat, a kicsinyek pedig a legegyszerűbb oktatást. A szentolvasó titkainak szemlélete a legkitűnőbb út arra, hogy a szemlélődés legfelsőbb fokaira jussunk. Ez Aquinói Szent Tamás gondolata és tanácsa is, mikor azt mondja, hogy harcosok módjára először meg kell szereznünk az összes erényt, melyeknek tökéletes példaképe a rózsafüzér titkaiban szemlélhető, s ott – mondja a tudós Cajetán – elnyerjük az Istennel való bensőséges egyesülést, mely nélkül a szemlélődés csupán önámítás lenne. Ha napjaink hamis misztikusai és a protestálók ezt a tanácsot követték volna (- írja Szent Lajos), akkor nem tévedtek volna olyan csúnyán! (Bizony) az ördög ámítása az a hiedelem, miszerint mondhatnánk fenségesebb imát a Miatyánknál és az Üdvözlégynél, a szentolvasó e két alkotóeleménél.

Az Istenanya egy alkalommal kinyilatkoztatta Boldog Alánnak, hogy a Szentmise után – mely az első élő és eleven felújítása Jézus Krisztus szenvedésének – nincs még egy annyira kitüntetett és érdemszerző ájtatosság, mint a Rózsafüzér! Hiszen ez is az Édes Üdvözítő életének és szenvedésének megjelenítése (jóllehet össze nem hasonlítható módon!)

Végülis Boldog Alánnal csak annyit mondok, hogy a Szent Rózsafüzér minden jónak a forrása és kincsesháza.

1. A bűnösöket bűnbánatra hangolja.
2. A szomjúhozóknak enyhülést nyújt.
3. A leláncoltakhoz elhozza a szabadulást.
4. A kísértésben vergődőknek józanságot sugároz.
5. A szomorkodókat örömre deríti.
6. A szegényektől elűzi a szükséget.
7. A szerzeteseket buzgalomra ösztönzi.
8. A tudatlanokat tudománnyal tölti el.
9. Az élőket győzedelmessé teszi a földi hiúságok felett.
10. A megholtaknak pedig enyhületet hoz.

Azt akarom – mondta a Legszentebb Szűz Boldog Alánnak -, hogy rózsafüzérem tisztelői életükben, halálukban és haláluk után is áldást, kegyelembőséget élvezzenek, továbbá szabadságot, hogy látók legyenek és ne vakok, ne keménynyakúak, szegények és szolgák! Királyokká nemesüljenek, a fejükön korona ragyogjon, a kezükben jogar villogjon és részesei legyenek az örök dicsőségnek.

Ki ne csodálná a szent rózsafüzér kiválóságát, amely a két isteni imából áll: az Úr Imájából és az Angyali Üdvözletből? Feleljetek, létezik-e más imádság, mely tetszőbb volna Isten és a Legszentebb Szűz szemében, és az emberek számára is könnyű, kedves és üdvösebb lenne? Ugye nincs! Ezért ez a két imádság virágozzék mindig ajkunkon és ezzel tiszteljük a Szentháromságot, Üdvözítőnket Jézus Krisztust és az Ő drága Édesanyját!

Végezetül álljon még itt néhány idézet:

„Amit Lucifer csupa gőgből elveszített, azt Szűz Mária alázatossággal megnyerte. Amit Éva engedetlenséggel romlásba és kárhozatba döntött, azt Szűz Mária engedelmességgel megmentette (…), mivel hű volt Istenhez, minden gyermekét és minden szolgáját magával együtt megmentette és az isteni Fölségnek szentelte.” (Tökéletes Mária-tisztelet 53.)

„…A tapasztalat azt mutatja, hogy azok akik (…) a kiválasztottságnak jeleit viselik lelkükön, szeretik, ízlelik és imádkozzák az Üdvözlégy Máriát, s annál jobban szeretik ezt az imát, minél inkább egyesülve vannak Istennel!” (Tökéletes Mária-tisztelet 250.)

**„Imádság az alapja minden erénynek.”** (Avilai Szent Teréz)

(folytatjuk)

**Mária Légió Téli iskolája 2016. március 14-17. Máriabesnyő**

„**Legyünk képesek szilárdan elhatározni, hogy alázatosak leszünk, mindenkit szeretünk, mint Mária a Légió királynője. Úgy-e tudod, hogy a végén csak az számít, hogy szerettél-e?”**

******

A fenti idézettel vártuk, s magunkévá tettük azt – ismét a Téli Iskolát – lelkigyakorlatot. Lelkivezetőnk, Béla atya köszöntött bennünket. Naponta több előadást hallhattunk az atyák előadásaiban. Első napon Fazakas Gusztáv atya elmélkedését hallhattuk, melyben arra kért bennünket, hogy menjünk le a gyökerekig (Isten a gyökér), s nézzünk szembe életünk Istenben elrejtett valóságával. Ezt bontotta ki előadásában.

Lelkigyakorlat – a csend – amire mindannyian vágyunk!

Gál Jenő atya Érsekcsanádról beszélt nekünk, hogy a templomban csendben, rendben viselkedjünk, jó katolikusok legyünk és ezt mások is lássák rajtunk.

Vélemény vetítés következett a főszereplővel a Passióról, hogy hogyan élte meg Jézus szenvedéseit, mennyire magáévá tette ezt és így megváltozott addigi egész élete. Este megnéztük a Passió című filmet döbbenten, fájdalmasan.

Rózsafűzért imádkoztunk, szentmisén voltunk, majd a teljes búcsú elnyeréséért imádkoztunk befejezésül a napnak.

Második nap Béla atyával imádkoztuk a rózsafűzért, majd szentmisét szolgáltatott nekünk. Ma is sok megszívlelendő előadást hallhattunk az atyától. Dóbiás Zalán plébános Tápiószecsőről: Milyen az Isten? – Isten minden akadályon felül eljut hozzánk - és mi???

Alázatosnak, szelidnek kell lennünk és tudnunk kell megbocsájtani.

* Mit várunk ettől a lelkigyakorlattól?
* előrelépést vagy hazamegyek és nem változik semmi? Milyen nehéz terhem van, amitől meg szeretnék szabadulni?
* család, lelki, fizikai? Ezen mélyen el kell gondolkodnunk.
* A templom az imádság háza, fontos, hogy milyen példát mutatunk.
* Átjárja a mindennapi életünket a hitünk? Szerepet játszunk, de az Úristen belénk lát. Mindannyian valamilyen szinten álarcot viselünk, Istennel kapcsolatban is, mert hamis az önismeretem és ha sokáig hordod, magad is elhiszed azt.

Délután Orosz Lőrinc atya a Debreceni Comitium lelkivezetőjének elmélkedését hallottuk.

* a hitről – ha cselekedetei nincsenek, meghal önmagában, alap nélkül nincs hitélet
* közösségi életet ne éljen az, aki nem tud megbocsájtani
* vallásosság – Krisztus módján, nem a magam módján,
* imádság – az Úr tökéletes, szent és sérthetetlen, végtelenül jó, megbocsájtó
* jóság – a Szentlélek gyümölcse, adakozó, imádkozni kell sokat
* irgalmasság – testi-lelki cselekedetei, a szeretet gyakorlása
* Jézus Krisztus az Atya képmása – a Szentév arca
* a kereszt – megváltásunk jele, a kereszt botránya, nem a kereszt botrányával ér véget, hanem a kereszt diadalával
* lelkiismeret – Isten szava bennünk. Isten nélkül lehet élni, de meghalni nem!
* Nemcsak a nagy nyilvánosság előtt kell hinni, hanem a magány rejtett zugában is, ahol leginkább szükségünk van hitünk megvallására, mert a kisértő itt próbálja még inkább kikezdeni és lerombolni Istenbe vetett hitünket!

Szent Ágoston mondja: „ahol szeretet van, ott nincs szenvedés, mert ott a szenvedést is szeretik.”

Minden este rózsafüzér imával, engesztelő szentmisével és a gitáros lányok énekével – akik sok-sok örömet adtak nekünk énekükkel, köszönjük nekik – tértünk nyugovóra.

**„Nem azért végzem a szolgálatomat, mert látnak engem, hanem azért, mert szeretem Jézust, aki Szűz Máriának, a Légió királynőjének a fia.”**

Reggel – mint mindig - gitáros zenére ébredtünk, örömmel mentünk a kápolnába és elimádkoztuk a dicsőséges rózsafüzért. Szentmise után készültünk a Régia ülésre, ahol sok szép beszámolót hallhattunk. Közben a 33 napos lelkigyakorlat - aki elvégezte - fogadalomtételét tettük meg, majd a lelki adoptálás vállalása és a betegek szentségének a kiszolgáltatása történt meg.

Megszívlelendő elmélkedést hallhattunk Gyenge Béla atyától /a Nagyváradi Comitium lelkivezetőjétől/, Fazakas Gusztáv atyától /Tiszaszigetről, a Szegedi Comitium lelkivezető helyettesétől/, és Kantár Norbert atyától Ceglédbercelről /a praesidium lelkivezetőjétől/, aki égi Édesanyánkról beszélt.

Majd a légiós fogadalom megújítása következett. A légiós oltár elé térdelve megfogadtuk: „**Királynőm, Anyám, egészen a Tiéd vagyok, s mindenem, amim van, a Tiéd.”**

Délután Ráduly Ferenc atya tápiósági lelkivezető előadásában a 4 hittételről – dogma – elmélkedett az Úr angyala imádsága alapján.

* kegyelemmel teljes
* Szűzanya örök szűzessége
* az Istenszülő
* Mária mennybe felvétele

Kért bennünket az atya, hogy naponta egyszer tegyünk olyat, ami az Egyházat építi.

Keresztutat végeztünk Gál Jenő atyával /az Érsekcsanádi Comitium lelkivezetőjével/, majd szentmisével zártuk a napot.

Az ott töltött lelkigyakorlat alatt lelkileg feltöltödve, sok kegyelmet, erőt és áldást kaptunk.

Csodás élmény volt Fazakas Gusztáv atya elmélkedését hallgatni és szívünkbe vésni. „**Ha Isten nem az első az életemben, akkor kettős életet élek. Életünk egy mozgás Istentől – Istenig.”**

Bűn: soha nem rossz, mindig jónak hisszük, sokat igér, keveset ad, mindent elvesz. Nem személyes ügyem a bűnöm!

Megtérés: nagyfokú alázat kell hozzá. **Aki a templomba jár, de eucharisztiát nem vesz magához, gyökértelen lesz, előbb-utóbb kiszárad.**

Szólt az abortuszról. Az anyának nincs joga dönteni, hiszen a gyermek Isten ajándéka. Ő adta a gyermeket, Istennel szállunk szembe vele.

Sok-sok szép szavakat, imákat, élményeket kaptunk az atyáktól.

Köszönjük nekik, a szervezőknek, a Régia vezetőségének, a légiós testvéreknek. Kati testvérnek, a Légió lelkének, kinek jó egészséget kívánunk a munkájához!

*Krisztina testvér, a Ceglédberceli praesidium írnoka*

**Június – Jézus Szentséges Szívének hónapja**

Júniusban megtartjuk Jézus Szíve főünnepét, s bár már egyre kevesebb helyen, de még ma is több templomban szerte az országban naponta litániával köszöntik június folyamán Jézus Szent Szívét. Milyen fontos lenne, hogy ne felejtsük el e szép szokást, ezt a fontos hagyományt. Manapság hívő embereknél is tapasztalunk olyan kijelentéseket, hogy: „ilyen elavult, régimódi áhítatgyakorlatok nem kellenek már”. Pedig azért is fontos erre figyelni, mert Szent Gertrúd írásaiból tudjuk, hogy ő egy látomásában megkérdezte Szent János evangélistát, hogy miért nem nyilatkoztatta ki evangéliumában Jézus Szívének kincseit, mire azt a feleletet kapta, hogy az Úr Szívének tiszteletét az utolsó időkre hagyta. Napjainkban tehát nagyon is fontos lenne élnünk ezekkel a nagy kincsekkel, amelyeket Jézus az Ő Szíve tisztelőinek tartogat. E tisztelet bőséges kegyelmeit éppen ezekre az időkre szánta az Úr, amikor a hitehagyás oly nagy mértéket ölt, mint az még sosem volt, és a még hívő emberek lelkében is nagy zavart kelt az elvilágiasodás pestises szelleme. És akkor az Úr feltárja előttünk Szentséges Szívét, és adja, kínálja nekünk! Tiszteletének lényegét Alacoque Szent Mária Margit vizitációs nővérnek látomásai által nyilatkoztatta ki számunkra az édes Üdvözítő a XVII. század hetvenes éveiben. Ezek során Jézus tudomására hozza Szent Margitnak, hogy ég a vágytól, hogy az emberek szeressék Őt, és Ő visszahúzhassa őket a kárhozat útjáról, ahova a sátán tömegestől taszítja őket. Ezért határozta el, hogy megmutatja az embereknek Szívét, a szeretet, irgalom, a szentség mindama kincseivel együtt, amelyet az magában rejt, hogy mindazokat, akik megszereznek és megadnak neki minden tőlük telhető szeretetet és tiszteletet, gazdaggá tegye, s elárassza őket azokkal az isteni kincsekkel, amelyeknek az Ő Szent Szíve a forrásuk. Ebből a célból kéri, hogy „a testben való szív alakjában tiszteljék az isteni Szívet”. Megígéri, hogy mindenütt, ahol ezt a szentképet tiszteletre kiteszik, Ő kierjeszti ott kegyelmeit és áldását. Ez a tisztelet mintegy végső erőfeszítése szeretetének, amely segíteni akarja az embereket a szeretetteljes megváltás e legutóbbi évszázadaiban, hogy visszavezesse az embereket a sátán uralmából.

Szent Margit továbbá így közvetíti a Megváltó szavait: „Isteni Szívem olyan szenvedélyesen szereti az embereket,… hogy nem tudja többé magában tartani égő szeretetének lángjait, rajtad keresztül kénytelen kiáradni rájuk…, hogy gazdaggá tegye őket a neked megmutatott, a megszentelő és üdvösséghozó kegyelmeket magunkban rejtő kincseivel.” Később még mondja Jézus, mennyire fáj neki az emberek hálátlansága, sőt megvetése. „Ez még sokkal fájdalmasabban gyötör engem, mint mindaz, amit kínszenvedésem során elviseltem. Ha csak valamennyire is viszonozzák szeretetemet, kevésnek tartanám mindazt, amit értük tettem… Legalább te szerezd meg azt az örömet, hogy kárpótolsz hálátlanságaikért.”

Jézus az Ő Szent Szíve tisztelőinek 12 ígéretet is adott, amelyek a legtöbb katolikus ember előtt ismertek, de legalábbis számunkra hozzáférhetőek. Közülük a legjelentősebb a 11. ígéret, az úgynevezett Nagyígéret, amely megígéri az első pénteki nagykilenced elvégzőinek az üdvösséget. Ezt kinyilatkoztatása korában olyan nagy ígéretnek tartották, hogy hosszú évtizedekig nem is merték nyilvánosságra hozni. Más ájtatosságok is elterjedtek a Szent Szív tiszteletére. Így elsősorban önmagunk és családjaink ünnepélyes felajánlása Jézus Szentséges Szívének. Ehhez hasonlóan intézményeket és közösségeket is felajánlhatunk neki. Engesztelő szentórák, szentségimádások tartása, az elsőpénteki engesztelő szentáldozással szintén fontos részét képezik a tiszteletnek. S nem utolsó sorban ide tartozik a júniusi Jézus Szíve litániák megtartása a májusi litániákhoz hasonlóan, kifejezésre juttatva, hogy június hónapot Jézus Szentséges Szíve hónapjaként tartjuk számon és ünnepeljük meg. Megemlítendő, hogy Légiós Kézikönyvünk is külön foglalkozik a Jézus Szíve tisztelet terjesztésével, mint lehetséges munkafeladattal, a 37. fejezet 3. pontjában. Itt külön is megemlítésre kerülnek a családfelajánlások, mint az apostolkodás jó eszközei.

Látjuk, hogy mennyire fontos napjainkban élni e szép tisztelet által megszerezhető kegyelmekkel, s nem elmenni mellettük. Ne felejtsük el sosem tisztelni Jézus Szentséges Szívét és viszont szeretetet adni az Ő irántunk való nagy szeretetéért, különösen így június hónapban.

Ezeknek elősegítésére idézzük most a Jézus Szíve litánia néhány szép invokációját:

Jézus Szíve, az Isten Igéjével lényegileg egyesített Szív,

Jézus Szíve, melyben az istenség egész teljessége lakozik,

Jézus Szíve, minden erénynek mélysége,

Jézus Szíve, minden szív királya és központja,

Jézus Szíve, az élet és szentség forrása,

Jézus Szíve életünk és feltámadásunk.

Elmélkedjük át a Jézus Szíve litániát, és megerősödik lelkünkben mindaz, amit Jézus Szívéről elmondhatunk.

Jézus Szíve alakítsd szívemet a Te Szent Szívedhez hasonlóvá!

Jézus Szíve jöjjön el a Te országod! Ámen!

Sándor testvér

**Beszélgetés a kánoni eljárás reformjáról**

**–** Gájer László atya, a bazilika káplánja

A Szentatya 2015. augusztus l5-én, a rendkívüli és rendes püspöki szinódusok tapasztalatainak hatására adta ki a Mitis iudex Dominus Iesus kezdetű motu proprioját. A saját kezdeményezésre kiadott apostoli levél, amely a keleti katolikus közösségek jogát szabályozó Mitis et misericors Iesus című levéllel együtt jelent meg, az Egyházi Törvénykönyv reformját jelenti a házasság érvénytelenítési eljárás szabályait illetően. Január 30-án a Karitász Klub keretében a keresztény házasságról, annak nehézségeiről és az érvénytelenítési eljárásról beszélgettünk.

Ahogy a levél beszámol róla, az Egyház az évszázadok alatt egyre világosabban értette meg Jézus szándékát, amely a házasság felbonthatatlanságára vonatkozik, és ezzel együtt egyre részletesebben dolgozta ki a házasság érvényességéhez szükséges feltételeket. Korán megmutatkozott az, hogy a katolikus házasság nagyon magas erkölcsi követelményt támaszt, így mindig, minden korban lesznek olyanok, akik ennek nem tudnak megfelelni. Személyükből, vagy a környezetükből fakadóan olyan lényeges elemek hiányoztak ugyanis a házasságukból, amely hiányosságok eleve érvénytelenné teszi azt.

Az Egyház eddigi gyakorlata szerint legtöbbször három fős bírói kollégiumok ítélkeztek az egyes házasságok érvényességéről, méghozzá két fokon. Így egy házasság érvényességét, vagy érvénytelenségét a felek és az általuk választott tanúk vallomása alapján két bírói kollégium egybehangzó ítélete nyilvánította ki. Szentatyánk, a szinódusokon megfogalmazott, szerte a világról érkező különböző egyházi tapasztalatok alapján úgy látta jónak, hogy egyszerűsítse a házassági érvénytelenítési eljárásokat. Ennek módja a bírói kollégium és a másodfokon történő ítélkezés adott esetben történő elhagyása lehet, de mód nyílhat arra is, hogy közvetlenül a püspök döntsön az egyes ügyekről, meggyorsítva ezzel az eljárás menetét. Az eljárások így mindenképpen gyorsabbak lettek. A Szentatya azt is kérte, hogy az egyházmegye lehetőségeihez mérten, de lehetőleg ingyen, vagy minél olcsóbban készítsék el a bíróságok ezeket az ítéleteket.

Ha bárkiben felmerül a házasságának rendezésére vonatkozó igény, vagy ismerősei közül tud olyanról, akiben ez felmerült, keresse bátran a plébánia papjait, hogy segítsenek elindulni az Isten előtti rendezés útján. A bizonytalankodókat is bátran buzdítom: kérjenek tanácsot és tájékozódjanak az atyáknál. A végzetes hiba nem feltétlenül az, ha valamit elrontottunk, hanem az, ha nem akarjuk helyrehozni!

A beszélgetésen szó esett a Bazilika plébániai gyakorlatáról is. Templomunkban egy évben nagyjából százötven esküvő köttetik, így meglehetősen gyakoriak a jegyesoktatások, amelyek során a közösség papjaként rendkívül gazdag tapasztalatról tudtam beszámolni. Hála Istennek azzal is dicsekedhetünk, hogy több házas közösség létesült az elmúlt években.

Ezek növekedése, gyarapodása lelkipásztori céljaink közé tartozik. Aki szeretne házas közösséghez tartozni, és időnként házasokkal a család és a házasság problémáiról beszélgetni, érdeklődjön bátran a plébánián!

****

**Ne félj a szenvedésektől, én veled vagyok**

Szent Fausztina nővérnek mondta Jézus: „Ne félj a szenvedésektől én veled vagyok” (Napló 151). Jézus biztosít minket, hogy minden szenvedésben ő hordozza a szenvedés terhét elsőként, és együtt szenved velünk. Ha minden szenvedést, amit átélünk, Jézusnak adunk át az imán keresztül, akkor az a legnagyobb kegyelmek a forrásává változik. Szent Fausztina ezt írja: „A szenvedés a legnagyobb kincs a földön. – Ez tisztítja meg a lelket. A szenvedésben ismerjük meg az igaz barátot. Az igazi szeretetet a szenvedés hőmérőjével mérik” (Napló 342). Jézus egyeseket arra a nagy küldetésre hív, hogy vele együtt szenvedjenek a világ üdvösségéért. Így szólt Szent Fausztinához: „Vártalak, hogy megosszam veled szenvedésemet, mert ki értheti meg ezt jobban, mint a menyasszonyom” (Napló 348). Fausztina nővér bocsánatot kért Jézustól a langyosságáért, és arra kérte őt, hogy adjon neki egy tövist a töviskoronájából. Jézus megígérte, hogy megadja neki. „Másnap reggel az elmélkedés alatt – írja Fausztina – megéreztem fejem bal oldalán a fájdalmas tövist, a fájdalom egész nap tartott. Szüntelenül arra gondoltam, hogyan bírhatta ki Jézus az egész töviskoszorú sok kínját. Szenvedésemet egyesítettem Jézuséval, s felajánlottam a bűnösökért. Négy órakor, amikor imádkozni jöttem, láttam egyik növendékünket, aki tisztátalan gondolatokkal szörnyen megbántotta Istent. Láttam azt a személyt is, aki miatt vétkezett. Aggodalom járta át a lelkemet, s kértem Istent, Jézus fájdalmáért szakítsa ki ezt a lelket szörnyű nyomorúságából. Jézus azt felelte, hogy megadja neki ezt a kegyelmet, nem miatta, hanem énmiattam: most értettem meg, mennyire fontos a bűnösökért imádkozni” (Napló 349) Jézus elmagyarázta Fausztinának és nekünk is: „Mikor a kereszten haldokoltam, nem magamra gondoltam, hanem a szegény bűnösökre, s értük az Atyához imádkoztam. Azt akarom, hogy az utolsó pillanataid is teljesen hasonlók legyenek az én utolsó pillanataimhoz a kereszten. Egyetlen ár van, amiért megvehetjük a lelkeket – ez az ár: az én kereszthalálom szenvedéseivel egyesített szenvedés. A tiszta szeretet megérti ezeket a szavakat, a testi szeretet nem fogja fel őket soha” (Napló 324).

Röviddel az első fogadalmak után Fausztina nővér egészségi állapota jelentősen megromlott, és nagyon szenvedett. Ráadásul egyes nővérek azzal gyanúsították őt, hogy csak színlel. „Egy alkalommal – írja Szent Fausztina – panaszkodtam Jézusnak, hogy a nővérek részére csak terhet jelentek. Jézus ezt válaszolta: „Nem magadért élsz, hanem a lelkekért. Szenvedéseid más lelkek hasznára válnak. A te hosszan tartó szenvedésed világosságot és erőt ad nekik, hogy elfogadják akaratomat” (Napló 67). Jézus Krisztus elmagyarázta Szent Fausztinának, hogy miben rejlik az igaz szeretet, és hogyan kell ezt Isten felé kinyilvánítani. „Az Isten iránti igaz szeretet az Ő akaratának teljesítésén nyugszik. Hogy Isten iránti szeretetünket tettekkel bizonyítsuk, minden, még a legkisebb cselekedetünknek is az Isten iránti szeretetből kell fakadnia. Azt mondta nekem az Úr: „Gyermekem, legjobban szenvedéseidben tetszel nekem. Fizikai vagy erkölcsi szenvedéseidben ne keresd a teremtmények részvétét, leányom. Azt akarom, hogy szenvedésed illata tiszta maradjon, ne vegyüljön bele semmi más. Azt akarom, hogy ne csak a teremtményektől szakadj el, de saját magadtól is. Leányom, gyönyörködni akarok szíved szeretetében – abban a tiszta, szűzi, sértetlen szeretetben, melyet semmi sem homályosít el. Leányom, minél jobban megszereted a szenvedést, annál tisztább lesz szereteted irántam”(Napló 279). Máshol a Naplóban ezt olvassuk: „A nagy szeretet a kis dolgokat is naggyá tudja változtatni, és csak a szeretet teszi értékessé cselekedeteinket. Minél tisztább lesz szeretetünk, annál kevesebb marad bennünk, amit elégethet a szenvedés tüze, s így a szenvedés nem is lesz már számunkra szenvedés. A szenvedés gyönyörűségünkké válik. Isten kegyelme által most elértem egy olyan szívbéli állapotot, melyben érzem, soha boldogabb nem vagyok, mint amikor Jézusért szenvedek, akit szívem minden rezdülésével szeretek. Midőn egy nap nagy szenvedést kellett elviselnem, kötelességeimtől Jézushoz menekültem, s kértem adjon erejéből. Rövid ima után örömmel és buzgalommal telve tértem vissza munkámhoz. Egyik nővértársam ekkor megjegyezte: „Nővér ma biztosan sok öröm érte, mert csak úgy ragyog. Isten bizonyára nem is ad semmilyen szenvedést önnek, csak örömet.” Azt válaszoltam: „Téved nővér, éppen akkor, amikor sokat szenvedek, nagyobb az örömem is – s ha kevesebbet szenvedek, örömem is csekélyebb.” Ez a lélek azonban elárulta, hogy nem ért engem. Próbáltam megmagyarázni neki: „Ha sokat szenvedünk, sok alkalmunk van bebizonyítani Istennek, mennyire szeretjük Őt. Ha kevesebb a szenvedés, kevesebb alkalmunk van erre. Ha pedig egyáltalán nem szenvedünk, szeretetünk se nem nagy, se nem tiszta. Isten kegyelmével eljuthatunk aztán odáig, hogy a szenvedés gyönyörré változik részünkre, mert a szeretet előidézheti ezt a tiszta lelkekben” (Napló 302-303).

Imádkozzunk Szent Fausztina szavaival: „Jézusom köszönöm Neked a napi apró kereszteket, szándékaim megakadályozását, a közösségi élet terhét, szándékaim rossz értelmezését, a mások által okozott megaláztatásokat, az elszenvedett rideg bánásmódot, az alaptalan vádaskodást, a gyenge egészséget és a kimerültséget, a saját akaratomról való lemondást, az énem megtagadását, az elismerés hiányát mindenben, s minden tervem megakadályozását. Köszönöm neked Jézus a belső kínokat, a lélek érzéketlenségét, a félelmet és bizonytalanságot, a sötétséget és belső homályt, a kísértéseket és különféle megpróbáltatásokat, azokat a kínokat, amelyeket nehéz kifejezni, főleg azokat, melyeket senki sem ért meg, a halál óráját, benne a harc nehézségét és keserűségét. Köszönöm Jézusom, hogy Te ittad ki először a keserűség kelyhét, mielőtt azt enyhébb formában nekem nyújtottad. Ezt a kelyhet most a Te szent akaratodból emelem ajkaimhoz. Legyen meg a Te akaratod. Történjék meg velem, amit bölcsességed még az idők kezdete előtt elhatározott. A rendelésed kelyhét utolsó cseppig ki akarom inni, anélkül, hogy keresném az okokat. Örömöm a keserűségben lelem, s reménytelenségben van a bizalmam. Benned, Uram, jó minden, ami atyai szíved ad: nem helyezem a vigaszt a keserűség fölé, sem a keserűséget a vigasz fölé. Köszönet Néked mindenért Jézus. Gyönyörűség szemlélni Téged, felfoghatatlan Isten! Lelkem ebben a titokzatos létben él, itt érzem otthon magam. Jól ismerem Jegyesem lakását. Érzem, hogy nincs egyetlen csepp vérem sem, mely ne lángolna a szeretettől Érted! Ó, teremtetlen Szépség! Aki egyszer Téged megismert, nem tud mást szeretni. Érzem lelkem feneketlen mélységét – és semmi sem tudja kitölteni azt, egyedül csak Isten. Érzem, hogy elmerülök Benne, mint egyetlen homokszem a feneketlen tengerben” (Napló, 343).

„Legfőbb kívánságom, hogy a lelkek, mint örök boldogságukat ismerjenek fel Téged. Higgyenek jóságodban, s magasztalják végtelen irgalmadat” (Napló, 305).

*A Szeressétek egymást című katolikus magazinból*

|  |
| --- |
| **Ezt élte át az irgalmasság szentje** |

|  |  |
| --- | --- |
| |  | | --- | | Fausztína nővér nem titkolja, hogy átéli a leggyötrelmesebb érzést, a lelki sötétséget, az Istentől való elhagyatottság érzését, amikor a gonosz sugallatára kétkedő kérdéseket tesz föl magának: „Miért törekedjem az erényekre és jó cselekedetekre? Miért kell megtagadnom és sanyargatnom magam?...Miért imádkozzam? Miért áldozzam fel, és tegyem tönkre magam?... Miért – ha már Isten úgyis eltaszított magától?” **Amikor azonban a szenvedések már egészen összetörik, Fausztina nővér lelke mélyéből kezd el imádkozni, teljesen átadva magát Krisztus akaratának:** „Jézusom, tégy velem, amit csak akarsz. Én mindenhol imádni foglak. Valósuljon meg bennem teljesen a Te akaratod, én Uram, Istenem, én pedig hirdetni fogom végtelen irgalmadat.” Ezzel a tökéletes Istenre hagyatkozással megszűntek a nővér kínjai, s megpillantja Jézust, aki reményt önt belé: „Én mindig a szívedben vagyok.” Fausztina nővér számára nem csupán hit, de bizonyosság – megtapasztalt tudás – volt az, hogy Isten „sohasem enged többet szenvednünk, mint amennyit elbírunk viselni.”  Fausztina nővér Isten különleges kegyelmének köszönhetőn **tökéletes Istenre hagyatkozással élte le életét**. Mindennapi tapasztalat, hogy erre csak nagyon kevesen vagyunk képesek. Naplója szerint Jézus azt várja el tőlünk, hogy naponta legalább egy jó cselekedetet végezzünk felebarátainkért. Ezt pedig mindnyájan megtehetjük, ki-ki a maga területén, az Úrtól nekünk juttatott adomány révén. | |

**A budapesti Szent Család Plébánia**

**“Jézus Édesanyja” Praesidium éves beszámolója, 2015**.

Dícsértessék a Jézus Krisztus,… szeretettel köszöntöm Béla atyát, a Régia vezetőségét, valamint minden jelenlévőt.

Paesidiumunk fogadalmas létszáma elöregedés miatt lecsökkent 4 tagra, a segítő imádkozók száma 28 főre. Sajnos idős kor miatt jelenleg a 4 tagból is csak három tagunk tud aktív légiós munkát végezni.

Kislétszámú csoportunk rendszeres tevékenysége a következő:

Egyik testvérünk templomunkban minden esti-szentmise előtt rózsafüzér imát, a plébániához tartozó Szeretetláng kápolnában pedig két hetente imaórát vezet. Másik testvérünk minden hét szombatján szentségimádással egybekötött cönákulumot vezet a templomban (ez egy imaóra Szűz Máriának Gobbi atyának tett kinyilatkoztatásai alapján), valamint rendszeresen felolvas az esti miséken, ha nincsen lektor ministráns. A harmadik aktív testvérünk pedig (bár jelenleg ő sem teljesen egészséges) minden hónap 13.-án a déli Rosa Mystica szentmiséhez kapcsolódva kegytárgy-árusítást szervez és a Katolikus Rádióban minden hónap második péntekén rózsafűzérimában vesz részt.

A Rózsa utcai Idősek Otthonában látogatjuk az öregeket és minden hónap első csütörtökén vagy péntekén szentmisére hívjuk őket. Elbeszélgetünk velük, különös tekintettel azokra, akik, bár megkereszteltek, régóta nem élik hitüket. A karácsony előtti napokban, és húsvétkor is, kis ünnepi csomaggal ajándékozzuk meg az otthon összes (kb. 100) lakóját és a nővéreket is.

Másik rendszeres tevélenységünk helyszine a Honvéd (volt MÁV) kórház. Minden második vasárnap elkészítjük az oltárt, utána végigjárjuk a kórtermeket és igeliturgiára hívjuk a betegeket, illetve összeírjuk azokat a fekvő betegeket, akik ágynál szeretnének gyónni és áldozni. “Szeretet” újságot, csodásérmét, irgalmas Jézus szentképet ajándékozunk azoknak, akik ezeket elfogadják, valamint katolikus újságokat, szentképeket, rózsafűzért árusítunk. Az igeliturgia előtt a betegekkel együtt rózsafűzért imádkozunk a kórházban fekvő betegekért, az orvosokért és nővérekért. A beteglátogatások során néha lehetőség nyílik beszélgetésre, és előfordul, ugyanúgy mint az Idősek Otthonában, hogy valaki az egyháztól való hosszú távolmaradás után (előfordul hogy 50-60 év után) meggyón és megáldozik.

Ez év folyamán 14 ilyen visszatérőt jegyeztünk fel. Köztük volt egy 72 éves férfi, aki ennyi év után jelentkezett elsőáldozónak.…vagy egy másik idős bácsi, aki nem emlékezett már arra, hogy mikor gyónt és áldozott utoljára, hogy csak két példát említsek.. Még megemlíteném hogy egyikünk rajzkört vezet a plébánia keretein belül, ahol nem csak művészkedünk, hanem gyakran elbeszélgetünk az egyházról, vallásról, hitről... Minden második hónapban misét mondatunk a Mária Légióért, novemberben pedig az elhunyt légiós testvérekért.

Köszönöm, hogy meghallgattatok, dícsértessék a Jézus Krisztus!

Gyuri testvér, az elnök

**Lourdesi zarándoklat az „Irgalmasság évében”**

2016. szeptember 20 – 25.

**1 nap**: Indulás a kora reggeli órákban. Rövid imára megállás a festői Wörti –tó félszigetén lévő Mária Wörti kegytemplomban (Ausztriában). Tovább utazás az olaszországi Padováig. Ahol Szent Antal bazilikában a Szent sírját és ereklyéit keressük fel. Majd tovább utazunk tranzitszálláshelyünkig. Szállás elfoglalása.

**2.nap**: Reggeli után tovább utazás Genova - Monaco – Toulouse – Tarbes - Lourdes útvonalon, útközben rövid városnézés a „ pápák városában” az UNESCO Világörökség listáján is szereplő Avignonban. ( Óváros, Pápai palota, Katedrális ) Továbbutazás Lourdesba, szállás elfoglalása.

**3. – 4. nap**: Reggeli után 2 nap Európa, és a világ egyik legnagyobb kegyhelyén, ahová évente 6 millió zarándok érkezik. **Lourdes-ban** a 14 éves Soubirous Bernadettnek 1858-ban 18 alkalommal jelent meg a Szent Szűz. Zarándoklatunkat a jelenések helyszínén, a **massabielle-i barlangnál** kezdjük, ahol szentmisén veszünk részt. Itt fakad az a gyógyító erejű forrás, melyhez több ezer gyógyulás köthető. Megtekintjük a **Rózsafüzér Bazilikát** és a barlang fölé épült **Szeplőtelen Fogantatás Bazilikát**, továbbá a földalatti **X. Szent Piusz Bazilikát** és a **Szent Bernadett templomot**. A **börtön** egykori épületét, ahol a Soubirous család lakott egy ideig, és a **Boly malmot**, mely Szent Bernadett szülőháza. A **plébánia templomot** ahol Bernadett keresztelő medencéje és Peyramale atya sírja található, aki Lourdes plébánosa volt a jelenések idejében. A magyarok által Lourdes-nak ajándékozott stációt is tartalmazó **keresztút** bejárása, valamint egyik délután részvétel a **betegek körmenetén**. Szabadprogram keretében lehetőség lesz felkeresni a **várat**, és merülni a forrás vizével megtöltött medencékben. Vacsora, majd este 21:00 órától Rózsafüzér és gyertyás körmenet a szentélynél.

**5. nap**: Reggeli után búcsú Lourdestól. Utazás a mini államig. ( Monte - Carlo ) Lehetőség lesz fakultatív program keretében a mesebeli világ megtekintésére a város nevezetességeit bemutató gumikerekű vonat segítségével. Tovább utazás tranzitszállásunkig.

**6.nap**: reggeli után indulás hazafelé. Útközben rövid pihenő technikai szünetekkel egybekötve, érkezés haza a késő esti órákban.

Az út ára tartalmazza az utazás díját, a szállások díját, az étkezések díját (étkezés a leírtak szerint). Nem tartalmazza az út során a belépődíjakat és a biztosítást.

**Utazás** : luxus, légkondicionált nyugati típusú autóbusszal **Szállás** : szállodában

**Ellátás**: Tranzitszálláson ( reggeli ) Lourdesban ( reggeli, ebéd, vacsora )

**Részvételi díj:** 55 000 Ft + 300 €

***J e l e n t k e z é s i   l a p***

***Név: ………………………………………………***

***Cím: ………………………………………………***

***Születési hely és idő:……………………………..***

***Anyja neve:………………………………………***

***Telefon: ………………………………………….***

***Személyi igazolvány száma: ………………………………………***

***Lakcím kártya száma:…………………………………………..  vagy***

***Útlevél száma:……………………………………………………***

***Okmány érvényességi ideje: ……………………………………………..***

Felhívom a jelentkezők figyelmét, hogy a szállás, ellátás és a busz megrendelése már megtörtént, melyért a szervezők anyagi felelősséggel tartoznak. Így visszalépés esetén az utazási költséget csak akkor tudjuk visszafizetni, ha a visszalépő személy maga helyett egy másik útitársat tud állítani.

A jelentkezési lap beadásának  határideje: 2016. június 13.-a 150 € befizetésével

Az utazás feltételeit elfogadom.

***Dátum: …………………………….                            ………………………………..***

***/aláírás/***

**Szent Bernadett hálaimája**

Köszönöm Neked Istenem, hogy apa és anya olyan szegények voltak, hogy a házunk (a malom) összeomlóban volt, és hogy mi olyan koszos bárányok voltunk. Köszönöm, hogy olyan haszontalan kenyérpusztító voltam, hogy csak a gyerekeket tudtam pucolni és a bárányokat őrizni. Köszönöm neked Istenem az államügyészt, a komisszáriust, a csendőröket és Peyramale plébános kemény szavait.

      Mária, Miasszonyunk, azokért a napokért, amelyeken eljöttél (és azokért is, amelyeken nem jöttél), majd csak az égben fogok tudni eléggé köszönetet mondani.

      Köszönöm neked, hogy sohasem tudtam megtanulni a helyesírást, hogy nem volt emlékező tehetségem a könyvek számára, köszönöm a tudatlanságomat és a butaságomat.

      Jézus! Köszönöm, hogy anyám tőlem messze távol halt meg, és azt a fájdalmat, amit éreztem, amikor apám Marie Bernard nővérnek szólított, ahelyett, hogy kitárta volna karját kis Bernadettjének.

      Köszönöm, hogy ilyen túlságosan puha, érző szívet adtál, és halmoztál bánattal.

      Köszönöm, hogy Josephina anya kijelentette, hogy semmire sem tudnak használni.

     Köszönöm az újoncmesternő élcelődéseit, kemény hangját, igazságtalanságait, gúnyolódásait és a megaláztatások kenyerét.

      Köszönöm, hogy én voltam az, akiről Marie Theresie anya azt mondta: „Maga mindig csak butaságokat csinál.”

      Köszönöm neked, hogy én voltam a figyelmeztetésekre kiválasztott, akiről nővéreim azt mondták: „Milyen szerencse, hogy nem én vagyok Bernadette.”

      Köszönöm neked Istenem ezt a szánalmas testet, amit nekem adtál, az égető, párolgó betegséget, rothadó húsomat, betegségtől megtámadt csontjaimat, izzadásaimat, lázamat, a tompa és szúró fájdalmat.       És köszönöm ezt a szívet, amit adtál, a pusztaságot, a belső szárazságot, az éjszakát és a villámokat, a hallgatásodat és a mennydörgésedet, mindent. Hálát adok Neked ÉRTED, akár távol voltál, akár jelen voltál... Ámen